**În cea mai rece primăvară dintre toate**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ÎN CEA MAI RECE PRIMĂVARĂ DINTRE TOATE

de Marian Florentin Ursu

\*

Ce faci, ţi-au înflorit cireşii de la poartă?

Îţi dau un semn de peste punţile-ngheţate

Când tu m-aştepţi la o distanţă de o soartă

Iar eu te-aştept la o distanţă de o moarte

Când toţi cocorii parcă vor să ne suprime

Şi emigranţii lumii vor să ne separe

Eu mă repet cu tine în viitorime

Şi-mi cresc pe umeri păsările călătoare

În sărbătorile târzii de primăvară

Ne regăsim pe sub cupole bizantine

Şi datinile strămoşeşti ne împresoară

Şi se prefac în muguri mituri carpatine

Când printre vremuri ne separă ghilotine

Tu smulgi singurătăţi şi foi din calendare

Şi te cuprinzi de frig când îţi e dor de mine

Şi-alergi desculţă prin nămeţi de depărtare

În cea mai rece primăvară dintre toate

Când ne condamnă capital cireşii-n floare

Ne mai repetă o iubire peste moarte

Şi ne disculpă lungi ecouri de ninsoare